Tolong jelaskan mengenai Kepraktisan dari LGBT dalam Islam dalam bahasa melayu

Memandangkan hukuman hudud bagi zina memerlukan pengakuan daripada empat orang saksi akan berlakunya tindakan penerobosan yang sebenar, atau pengakuan daripada tertuduh diulang empat kali, maka amat sukar untuk memenuhi syarat-syarat untuk hukuman yang keras yang ditetapkan mengenai perbuatan homoseksual. Perbahasan para ahli hukum klasik adalah "secara teori semata-mata kerana hubungan homoseksual selalunya ditoleransi" dalam masyarakat Islam pramoden.

Walaupun sukar untuk memastikan sejauh mana hukuman itu dikuatkuasakan di pelbagai zaman dan tempat, namun catatan sejarah menunjukkan bahawa undang-undang tersebut digunakan terutama dalam kes rogol atau "pencabulan moral umum yang keterlaluan dan menonjol." Jarang terdapat kes-kes pendakwaan terhadap perbuatan yang tersurat, malah jarang lagi yang disuratkan melalui tatacara yang ditetapkan oleh hukum hudud.

Tafsiran moden terhadap kitab suci dan syariah

Kecia Ali dalam bukunya menyebut bahawa para sarjana kontemporari banyak bertikai mengenai perspektif Al-Quran mengenai keintiman sama jenis. Seorang sarjana mewakili perspektif konvensional dengan berpendapat bahawa Al-Qur'an ternyata sekali mengecam homoseksualiti dan hampir tidak meninggalkan ruang untuk menyokong homoseksualiti secara teologi dalam Islam. Seorang lagi sarjana berpendapat bahawa Al-Quran tidak menyentuh tentang homoseksualiti atau golongan homoseksual secara tersurat. Secara keseluruhan, Kecia Ali mengatakan bahawa tiadanya perspektif Muslim yang tunggal tentang apa-apa pun.

Ramai sarjana Muslim mematuhi dasar "jangan tanya, jangan beritahu" berkenaan dengan homoseksualiti dalam Islam, dengan melayan topik ini secara pasif.

Mohamed El-Moctar El-Shinqiti, pengarah Pusat Islam South Plains di Texas, telah berpendapat bahawa walaupun homoseksualiti adalah dosa yang besar, namun tidak terdapat hukuman yang dinyatakan dalam Al-Quran untuk homoseksualiti, tidak dicatatkan bahawa Nabi Muhammad s.a.w. telah menghukum sesiapa kerana melakukan perbuatan homoseksual, dan tiada hadis sahih yang disuratkan daripada baginda yang menetapkan hukuman bagi golongan homoseksual. Ahli-ahli hadis klasik seperti Al-Bukhari, Yahya ibn Ma'in, Al-Nasa'i, Ibn Hazm, Al-Tirmidzi, dan lain-lain telah membuktikan kesahihan hadis yang melaporkan pernyataan ini.

Wartawan Islam Mesir, Muhammad Jalal Kishk juga tidak menemui pernyataan hukuman terhadap perbuatan homoseksual dalam Al-Quran dan menganggap hadis yang menyebut sebarang hukuman sebagai bukti yang kurang baik. Beliau tidak merestui perbuatan homoseksual tetapi percaya bahawa umat Islam yang menjauhi liwat akan mendapat ganjaran bercinta dengan remaja lelaki di syurga.

Faisal Kutty, seorang profesor undang-undang Islam di Sekolah Perundangan Universiti Valparaiso yang bertapak di Indiana dan Sekolah Perundangan Osgoode Hall yang bertapak di Toronto, mengulas tentang perbahasan perkahwinan sejenis dalam kontemporari dalam sebuah makalah Huffington Post bertarikh 27 Mac 2014. Beliau mengakui bahawa walaupun undang-undang Islam berulang kali melarang aktiviti seksual sebelum dan luar nikah serta seks sejenis, tetapi niatnya bukan untuk membendung perasaan, emosi dan dorongan, tetapi hanya realisasi perbuatan yang tidak sah di sisi hukum. Kutty yang mengajarkan perbandingan dan penaakulan hukum juga menulis bahawa ramai sarjana Islam berpendapat bahawa kecenderungan homoseksual itu sendiri tidak haram tetapi harus ditahan untuk kepentingan umum. Beliau berhujah bahawa ini mungkin bukan sesuatu yang sedap didengar golongan LGBTQ, tetapi ia menjelaskan bahawa bahkan para ahli fiqah klasik juga keliru dengan isu ini dan mengambil pendekatan yang rumit berbanding ramai umat Islam kontemporari.

Kutty yang pernah menyokong penggunaan prinsip-prinsip Islam untuk menyelesaikan pertikaian, juga menyatakan bahawa kebanyakan umat Islam tidak was-was untuk melanjutkan hak asasi manusia kepada mereka yang hidup bersama 'secara berdosa' meskipun bergelar umat Islam. Oleh yang demikian, beliau berhujah bahawa menolak hak asasi bagi pasangan sesama jenis adalah munafik. Lebih-lebih lagi, beliau sependapat dengan sarjana fiqah Mohamed Fadel yang berhujah bahawa ini bukan mengubah pernikahan, tetapi memastikan bahawa seluruh rakyat berkongsi segala faedah secara sama-rata.

Beberapa cendekiawan Muslim moden seperti Scott Siraj al-Haqq Kugle mengemukakan tafsiran yang berbeza mengenai naratif Nabi Lut yang tidak memfokuskan pada perbuatan seksual tetapi pada kecurangan kaum Nabi Lut dan mereka terhadap kenabian baginda. Hujahnya, menurut ayat-ayat Al-Quran yang menyentuh tentang perbuatan sama jenis, ianya terkutuk hanya jika yang terlibat melakukan eksploitasi atau kekerasan. Secara lebih umum, Kugle menyatakan bahawa Al-Quran merujuk kepada empat tahap keperibadian yang berbeza. Satu tahap adalah warisan genetik (genetic inheritance) yang disebut oleh Al-Quran sebagai tera jasmani yang menentukan sifat ragam diri termasuk seksualiti.

Berdasarkan tafsiran Al-Quran ini, Kugle menegaskan bahawa homoseksual "disebabkan oleh kehendak Ilahi," maka homoseksual tidak mempunyai pilihan yang rasional dalam kecenderungan dalaman mereka untuk tertarik kepada pasangan sesama jenis. Kugle berpendapat bahawa jika pengulas klasik melihat orientasi seksual sebagai aspek yang tidak terpisah dari keperibadian manusia, mereka akan membaca naratif Nabi Lut dan kaumnya sebagai khusus untuk menangani kegiatan rogol lelaki dan bukan sebagai menangani homoseksual pada umumnya. Lebih-lebih lagi, Kugle mentafsir Al-Quran sebagai "menilai kepelbagaian secara positif," di mana Islam dapat digambarkan sebagai agama yang menyambut baik kepelbagaian dalam kalangan segala ciptaan dan masyarakat manusia, membolehkan Muslim gay dan lesbian melihat homoseksual sebagai mewakili "kepelbagaian semula jadi seksualiti dalam masyarakat manusia."  Satu kritikan terhadap pendekatan, tafsiran dan kesimpulan Kugle diterbitkan pada tahun 2016 oleh Mobeen Vaid.

Aisha Geissinger dalam sebuah buku 2012 menulis bahawa terdapat pelbagai sudut pandangan Muslim yang sangat saling bertentangan mengenai keinginan dan perbuatan sesama jenis, dan semuanya diakui sebagai tafsiran asli. Salah satu sudut pandangan ini berpunca daripada tafsiran "mesra darai" mengenai kisah Nabi Lut yang dikatakan hanya mengutuk tindakan rogol dan tidak mesra dan bukannya hubungan sama jenis bebas.

Dalam buku Islamic Law and Muslim Same-Sex Unions, Junaid Jahangir dan Hussein Abdullatif berpendapat bahawa setiap tafsiran yang melihat kisah kaum Nabi Lut dan pengertian klasik tentang liwat yang mengenai hubungan sesama jenis mencerminkan norma sosiobudaya dan ilmu perubatan mengenai masyarakat yang menghasilkan tafsiran tersebut. Mereka selanjutnya berpendapat bahawa pengertian liwat ini sepadan dengan naratif Al-Quran, tetapi bercanggah dengan pemahaman kontemporari mengenai hubungan sama jenis berdasarkan cinta dan tanggungjawab bersama.

Abdessamad Dialmy dalam makalahnya "Sexuality and Islam" (2010) membahas norma seksual yang ditakrifkan oleh ayat-ayat suci (Al-Quran dan Sunna). Beliau menulis bahawa ketetapan seksual dalam Islam bersifat paradoks, dan ayat-ayat suci membenarkan malah sesungguhnya mendorong kita untuk menyerlahkan seksualiti, namun ia juga membezakan heteroseksualiti dan homoseksualiti. Paradoks inilah yang menyebabkan sikap masyarakat berulang alik antara penindasan dan keterbukaan terhadap perbuatan sejenis. Dialmy melihat jalan keluar dari bolak-balik ini secara pentafsiran semula ayat-ayat suci yang menyebabkan penindasan.

Sejarah homoseksualiti dalam masyarakat Islam

Masyarakat Islam selama ini telah memperakui adanya "tarikan erotik dan kelakuan seksual sesama ahli sama jantina". Akan tetapi, sikap mereka terhadap tabiat tersebut sering berbelah bahagi; mereka menuntut "tindakan keagamaan dan undang-undang keras" terhadap kelakuan homoseksual, tetapi pada masa yang sama "menyambut baik ekspresi" tarikan erotik tersebut. Homoerotikisme diidamkan dalam bentuk puisi mahupun penyataan cinta secara berseni sesama lelaki. Sehubungan dengan itu, bahasa Arab kaya dengan istilah homoerotik, dengan puluhan perkataan yang memerikan jenis-jenis pelacur lelaki. Schmitt (1992) mengenal pasti kira-kira 20 perkataan Arab, Parsi, dan Turki, yang memaksudkan mereka yang telah dijimak. Istilah Arab berkenaan yang lain termasuk mukhannathun, ma'būn, halaqī, baghghā dan sebagainya.